ઉપરોક્ત પરિપ્રેક્ષ્યમાં શુક્રવારે આરબીઆઈના ડેપ્યુટી ગવર્નર વિરલ આચાર્યએ રિઝર્વ બેંકના ગવર્નર ઉર્જિત પટેલ અને ત્રણ ડેપ્યુટી ગવર્નરની ઉપસ્થિતિમાં મુંબઈમાં ઉદ્યોગપતિઓની એક બેઠકમાં જાહેરમાં મોદી સરકારની ઉગ્ર ટીકા કરતાં કહ્યું કે, સરકાર ટી-૨૦ મેચ રમવા માગે છે, પરંતુ રિઝર્વ બેંકને ટેસ્ટ મેચ રમવી છે. સરકારને ચૂંટણી જીતવી હોય તે માટે ઉતાવળે નિર્ણયો લે(અને નિરાંતે પસ્તાય)એ માનસિકતા અમને મંજૂર નથી. એ મતલબનો સૂર વ્યક્ત કરતાં સોઈ ઝાટકીને આચાર્યએ કહ્યું છે કે, રિઝર્વ બેંક પોતાનું સરપ્લસ ફંડ કોઈપણ સંજોગોમાં સરકારને સરન્ડર કરી શકે નહીં, કારણ કે આ રકમ કટોકટી માટે બચાવાયેલી છે. જેટલી ઈચ્છે છે કે, ફાળવેલું સરપ્લસ ફંડ સરકારમાં જમા કરાવે, પરંતુ આચાર્ય કહે છે કે મારું કામ સરકારની બેલેન્સશીટ સુધારવાનું નથી. માંદી બેંકોને થાળે પાડવા માટે ગાયને દોહીને કૂતરાને પીવડાવવાની નીતિ ગેરવાજબી છે. જેટલી રિઝર્વ બેંકની સત્તાઓ પર પેમેન્ટ રેગ્યુલેટર એક્ટ લાવીને કાપ મૂકવા માગે છે. બેંકોના લાઈસન્સનાં ધોરણો હળવાં બનાવવા માગે છે જ્યારે સામા પક્ષે રિઝર્વ બેંકના અધિકારીઓ લડી લેવાના મૂડમાં છે. તેઓ કહે છે કે, નોન બેંન્કિંગ ફાયનાન્સિયલ કૌભાંડો અટકાવવા અને જાહેર ક્ષેત્રની બેન્કોના ચેરમેનો અને ડાયરેક્ટરોની નિમણૂક કરવાની સત્તા રિઝર્વ બેંક પાસે હોવી જોઈએ, રાજકારણીઓ પાસે નહીં. રિઝર્વ બેંક વિરુદ્ધ જેટલીની લડાઈમાં કોણ ફાવશે એ તો આવનારો સમય કહેશે, પરંતુ દેશના અર્થતંત્ર માટે આવું અત્યંત જોખમી-ધનોતપનોત કાઢી નાખે તેવું ચિત્ર સર્જાતું હોય તેમ લાગી રહ્યું છે..